Efter at det er kommet frem, at fire danskere siden 2012 er døde efter at være blevet smittet med en frygtet antibiotikaresistent svinebakterie, anmelder en svensk EU-kandidat nu Danmark til Europa-Kommissionen.

Det skriver det svenske nyhedsmedie Expressen.se.

Ebba Busch, som politikeren fra det svenske parti Kristdemokraterna hedder, har gjort svineopdræt til en af sine mærkesager. Hun mener, at den danske svineavl, hvor der bliver brugt antibiotika, er et brud på EU-reglerne på området.

- Jeg håber på at kunne sætte en stopper for den måde, man avler svin på i Danmark. Danmark ved godt, at de bryder reglerne. Det er blevet så alvorligt, at mennesker nu dør, for at man kan bryde EU-reglerne, siger hun til Expressen.se.

- Jeg håber på en ret hård dom.

Produktionen af svinekød her i landet har skabt heftigt debat i vores naboland, og senest har en lokal købmand fået en del opmærksomhed, fordi han er stoppet med at sælge dansk svindekød i sin butik i protest mod "de dårlige produktionsforhold".

I Danmark døde en person i 2012 og yderligere to i 2013 som følge af svinebakterien, der er en stafylokokbakterie af typen MRSA.

Det fjerde dødsfald blev ifølge DR Nyheder registreret i Statens Serum Institut tidligere på ugen. Personen døde for flere uger siden.